Mørkhøj Kirke
Mørkhøj Kirke er en sognekirke, der ligger i Mørkhøj, omgivet af grønne arealer og boligbyggeri.
Den funktionalistiske rødstenskirke fra 1960 er opført efter tegning af arkitekt Georg Palludan (1889-1964). Kirken blev i 1971 forlænget og forsynet med en tilbygget menighedssal ved Holger Jensen (1918-2004) og i 1999 fulgte opførelsen af en svalegang på kirkens forside. Umiddelbart sydøst for kirken står et klokketårn i samme.
Indvendigt er kirkerummet kendetegnet ved sin åbne tagryg, hvis mørkfarede træværk i sammenspil med inventaret står i kontrast til de hvidmalede vægge. Kirkerummet oplyses af fire høje vinduer i østsiden, hvoraf to er udsmykket med glasmalerier af Tróndur Patursson fra 2010, som forestiller skærtorsdag og langfredag.
Kirkens inventar er præget af træfarver, mørklakerede stolestader, dvs. kirkebænkene, og et lysere alterparti, som blev skabt af Holger Jensen i 1991. Den ottekantede døbefont er fra 1960, hvilket også gælder den reliefskårne dekoration over indgangsdøren i vest, som forestiller en tyr i kamp med et mytologisk væsen, skabt af Olaf Stæhr-Nielsen.
Hertil kommer Tróndur Paturssons udsmykning, som foruden glasmalerierne tæller altermaleriet, som forestiller påskemorgen. Det domineres af en kolossal gul sol, der hæver sig over et rødblåt klippelandskab. Patturson står også bag den karakteristiske prædikestol i blåt glas fra 2017.